Martin King Arthur Jnr a no ndwontowdzin nye Kofi Kinaata yɛ ndwontownyi a ɔagye abawdobɔdze ahorow wɔ Ghana, Ebibir na aborokyir. No mbɔdzembɔ wɔ no ndwontow abrabɔ mu ntsi, dodowara na wɔpɛ n’asɛm na wɔnntotow no ndwom biara adze.
Ɔwɔ ndwontow dwumadzi bi a afe biara no odzi a ɔtow nsa frɛ ndwontowfo ekukudam ma wɔdze hɔn enyimnyam bɛtaa ekyir. Ndwontowfo binom tse dɛ Sarkodie, Shatta Wale, Obrafuor, Keche, Pappy Kojo, Fameye, Edem, Nero X, Adina, Sefa, Stonebwoy, E.L., Sista Afya, Yaw Lucaz, Nemesis Loso, Lasmid na hɔn a wɔkeka ho nyinara dze hɔn enyimnyam abɛtaa dwumadzi no ekyir da. Dwumadzi ne dzin nye #MadeInTaadi. Dwumadzi no hyɛɛ ase afe 2016. Dɛ mbrɛ dwumadzi ne dzin tse no, ɔkɔ do wɔ Takoradze afe biara. Dwumadzi no hyɛɛ ase 2016 dze bɛpem 2020 no, ɔkɔr do wɔ Takoradze Afedzi Agoprama do na mbom 2021 dze no kɔr do wɔ Takoradze Nsaanondwuma Ntsetsee Suapɔn hɔn agoprama do ɔnam guamufo a wɔagye Afedzi Agoprama no abɔ do no ntsi.
Afe 2022 dze no, nna nkorɔfo enyi da kwan dɛ dwumadzi no bɛba do dɛ mbrɛ afe biara ɔba do no naaso Kofi Kinaata na n’apamfo nam abaɛfor sohyial midia Twitter do dze abɔto gua dɛ, #MadeInTaadi 2022 dwumadzi no remmba do ɔnam siantsir bi a ɔmmbor hɔn ahoɔdzen do no ntsi. Ɔnam dwumadzi no ntsi, dwumadzi ahorow wɔ hɔ a nna ɔkɔ do so. Iyi bi nye mbabun kasakyerɛ dwumadzi a Kofi Kinaata tow nsa frɛ mpanyimfo a suahu ahyɛ hɔn ma ma wɔnye Takoradze mbabun bɛkasa. Adzetɔn dwumadzi ahorow so ka dwumadzi ahorow a Kofi Kinaata dze ka no dwumadzi no ho afe biara wɔ Takoradze. Afe 2021 #MadeInTaadi dwumadzi no mpo, Kofi Kinaata dzii bi so wɔ Nkran a ɔyɛɛ krabɔhwɛ.
Ɔwɔ mu dɛ Kofi Kinaata ne #MadeInTaadi2022 dwumadzi no remmba do dze, naaso ɔdze ato n’ekyirtaafo enyim dɛ ɔwɔ amamfo hɔn dwumadzi ahorow do a obedzi agor ma wɔahwɛ no abɔ agye no do dɛ mbrɛ daa daa wɔbɔ gye no do no. Ɔsan so kaa dɛ, dwumadzi no remmba do dze, naaso otwar dɛ Ghanafo nyinara dze hɔn enyimnyam bɛtaa Takoradzefo hɔn afrenhyia sakramodu anaadɛ ankɔs afahyɛ no ekyir ma biribiara wie pɛyɛ. Ewiei no, ɔseraa n’ekyirtaafo nyinara dɛ esian biara a nkaabɔ a ɔtse dɛm no dze aba no, wɔmfa no bɔn nkyɛ no.
